Diari Oficial de la Generalitat Valenciana


Sumari del DOGV 6541, del 13-06-2011 (2011/6551)

RESOLUCIÓ de 19 de maig de 2011, del conseller de Solidaritat i Ciutadania, per la qual es ratifica l'acord d'extinció i el balanç de liquidació de la Fundació de la Comunitat Valenciana per a la Investigació de l'Audiovisual.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6541

Data del DOGV
:   13-06-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/6551


Data del document
:   19-05-2011

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

RESOLUCIÓ de 19 de maig de 2011, del conseller de Solidaritat i Ciutadania, per la qual es ratifica l'acord d'extinció i el balanç de liquidació de la Fundació de la Comunitat Valenciana per a la Investigació de l'Audiovisual. [2011/6551]  
Vist l'expedient sobre ratificació pel Protectorat de l'acord d'extinció adoptat pel Patronat de la Fundació de la Comunitat Valenciana per a la Investigació de l'Audiovisual, així com el balanç de liquidació aprovat pel dit òrgan de govern, resulten els següents,  
  
  
Fets  
  
Primer. En data 23 d'abril de 2010, segons Registre d'Entrada de la Conselleria de Justícia i Administracions Públiques, Joan B. Trull Ahuir secretari del Patronat de la Fundació de la Comunitat Valenciana per a la Investigació de l'Audiovisual, d'ara en avant la Fundació, en nom i representació d'aquesta, va presentar escrit sol·licitant del Protectorat de Fundacions la ratificació de l'acord del Patronat de la Fundació, de data 2 de març de 2010, aprovatori de l'extinció de la Fundació, a causa de la realització integra del fi fundacional, segons es desprén de la documentació aportada.  
El dit acord d'extinció consta elevat a escriptura pública, en data 4 de juny de 2010, autoritzada pel notari de l'Il·lustre Col·legi de València, Fernando Corbí Coloma, amb el número 2.206 del seu Protocol, esmenada mitjançant diligència incorporada a la mateixa el 29 de desembre de 2010.  
Tot i que, en un principi, l'expedient es va iniciar únicament per a ratificar l'acord d'extinció acordat pel Patronat, amb posterioritat, és a dir, en data 20 d'abril de 2011, es va sol·licitar que s'ampliara l'expedient a la ratificació, per part del Protectorat, del balanç de liquidació aprovat pel Patronat de la Fundació el 2 de març de 2011.  
  
En tot cas consta l'oportú Acord del Consell de 26 de maig de 2010, pel qual es va autoritzar: «l'inici dels tràmits oportuns conduents a l'extinció de la Fundació de la Comunitat Valenciana per a la Investigació de l'Adiovisual, procedint la remissió del present acord al Protectorat per a la seua ratificació i l'obertura del procediment de liquidació de la Fundació de la Comunitat Valenciana para la Investigació del Audiovisual, que es realitzarà sota la supervisió del Protectorat».  
  
  
Segon. Per Resolució de 10 de juliol de 2001, de la secretària general de la Conselleria de Justícia i Administracions Públiques, va ser inscrita la Fundació de la Comunitat Valenciana per a la Investigació de l'Audiovisual, i classificada de caràcter cultural. Sent els seus fundadors l'Institut Valencià de Cinematografia Ricardo Muñoz Suay i la Universitat Internacional Menéndez Pelayo (UIMP).  
L'escriptura de constitució, de data 22 de maig de 2001, dóna compte del caràcter públic de la Fundació, tenint en compte la participació majoritària en la dotació de l'esmentat Institut, constant per això el preceptiu acord del Consell autoritzant la seua constitució, segons consta en certificat incorporat.  
L'article 6 dels seus Estatuts estableix que la Fundació té com a fins: a) La difusió de la cultura audiovisual; b) La promoció de la investigació acadèmica sobre els mitjans audiovisuals, i c) La formació dels professionals de la indústria audiovisual.  
  
La composició i distribució de càrrecs del Patronat actualment i després de l'última Resolució d'inscripció de l'actualització d'aquest, de data 12 de juliol de 2010, del secretari autonòmic de Justícia, de la Conselleria de Justícia i Administracions Públiques, és la següent:  
  
President: 1. El conseller d'Educació: Alejandro Font de Mora Turón.   
President d'honor: Luis García Berlanga.   
Vicepresident primer: el rector de la UIMP, Salvador Ordóñez Delgado.   
Vicepresidenta segona: secretària autonòmica de Comunicació de Presidència, Nuria Romeral Castillo.  
Secretari no patró: Joan B. Trull Ahuir.   
La dotació inicial de la Fundació, en el moment de la seua constitució, quedava constituïda pels següents béns: cinc milions cent mil pessetes (5.100.000 pessetes), equivalents a trenta mil sis-cents cinquanta-un euros amb seixanta-dos cèntims (30.651,62 euros), i va ser aportada íntegrament pels fundadors en efectiu metàl·lic, i de la manera següent: l'Institut Valencià de Cinematografia, Ricardo Muñoz Suay, aporta cinc milions de pessetes (5.000.000 pessetes), equivalents a trenta mil cinquanta euros amb seixanta-un cèntims (30.050,61 euros). La UIMP va aportar cent mil pessetes (100.000 pessetes), equivalents a sis-cents un euros amb un cèntim (601,01 euros).   
  
Tercer. D'acord amb la documentació aportada, la causa d'extinció de la Fundació es troba en la realització íntegra del fi fundacional. En la memòria justificativa es dóna així compte dels fets següents:  
  
En primer terme s'assenyala que la disposició addicional 18a, de la Llei 13/2009, de 29 de desembre, de Pressupostos de la Generalitat per a l'any 2010, sota l'epígraf «de la reorganització del Sector Públic de la Generalitat», va contemplar la possibilitat de suprimir persones jurídiques, privades o públiques, que conformen el sector públic de la Generalitat, sempre que els fins d'aquelles puguen ser atribuïts a òrgans centrals de les conselleries en què s'organitza l'administració de la Generalitat o a una altra persona jurídica pertanyent a l'esmentat sector públic.  
En aqueix sentit, es posa així mateix de relleu que després de la Llei 1/2006, de 19 d'abril, del Sector Audiovisual, que estableix un sistema de foment de la formació i investigació d'aquest sector, la subvenció a la Fundació per part de la Generalitat va deixar de ser la principal via de foment econòmic a aquest tipus d'activitats. Altres novetats normatives que van influir en aquest sentit van ser:  
- Ampliació dels fins del propi Institut Muñoz Suay, que venien a coincidir amb els de la Fundació (Llei 16/2008; Llei 12/2009).  
- Existència en els Pressupostos de la Generalitat de l'any 2010, en la Secció 18 Cultura i Esports, entitat 26 «Institut Valencià de l'Audiovisual RMS.», de distintes línies de subvenció destinades a beques de formació, foment, producció i creació audiovisual, els beneficiaris de les quals són tant persones físiques com jurídiques, universitats, empreses, etc.  
En conseqüència, es conclou que «el fi fundacional es realitza actualment mitjançant persones jurídiques amb el caràcter d'administració pública, sent necessari evitar dins del sector públic valencià duplicitats orgàniques».  
  
Quart. Amb data 26 d'abril de 2011, la Secció de Comptabilitat del Servei d'Entitats Jurídiques, de la Conselleria de Justícia i Administracions Públiques, va emetre un informe relatiu a la situació patrimonial de la Fundació i el balanç aportat en el marc del present expedient d'extinció i liquidació.  
El dit informe conclou literalment que,  
«Per consegüent, a data de l'acord d'extinció i liquidació, el net patrimonial de la Fundació o romanent ascendeix a un total de 9.708,72 euros, el desglossament del qual és l'esmentat en tractar del seu actiu. No cap sinó informar favorablement sobre la cessió del romanent a l'Institut Valencià de l'Audiovisual i de la Cinematografia Ricardo Muñoz Suay.».  
  
Cinqué. En la reunió del Patronat del dia 2 de març de 2010, es va acordar que la distribució del romanent es realitzaria d'acord amb el que preveuen els Estatuts, els quals indiquen, en l'article 29, que dita romanent es destinarà a les persones jurídiques fundadores, en proporció a la seua aportació fundacional.  
No obstant això, després de la renúncia al seu percentatge per part de la Universitat Internacional Menéndez Pelayo, el Patronat va acordar adjudicar el 100% dels béns resultants de la liquidació, que ascendeixen a la quantitat total de nou mil set-cents vuit euros i setanta-dos cèntims d'euro (9.708,72 €) a l'Institut Valencià de l'Audiovisual i de la Cinematografia Ricardo Muñoz, mitjançant el lliurament dels béns i drets següents, per a la realització de fins d'interés general anàlegs als de la Fundació:  
· L'import de sis mil sis-cents vuitanta-sis euros i setanta-cinc cèntims d'euro (6.686,75 €) en metàl·lic procedent de Tresoreria.  
· L'import de tres mil vint-i-un euros amb noranta-set cèntims d'euro (3.021,97 €), procedent d'immobilitzat material.  
  
Sisé. Mitjançant escriptura pública atorgada el dia 19 d'abril de 2011, davant del notari d'Il·lustre Col·legi de València, Juan Piquer Belloch, amb el número 1311 del seu protocol, es va deixar constància del trasllat del romanent de la liquidació a l'Institut Valencià de l'Audiovisual i de la Cinematografia Ricardo Muñoz Suay, de la seua acceptació, i de l'esmentada renúncia efectuada per la Universitat Internacional Menéndez Pelayo.  
En tot cas, en la dita escriptura es va assenyalar expressament que «les parts, segons interven, deixen constància expressa de què qualsevol altre bé o dret que apareguera després de la liquidació de la Fundació de la Comunitat Valenciana per a la Investigació de l'Audiovisual i, per tant, després de l'atorgament de la present escriptura, s'atribuirà i es lliurarà, com a quota addicional, a l'Institut Valencià de l'Audiovisual i de la Cinematografia Ricardo Muñoz Suay com a beneficiari únic.  
  
De la mateixa manera, i tal com es va fer constar en l'acord del Patronat de data 2 de març de 2011, les parts reconeixen expressament que correspondrà a l'Institut Valencià de l'Audiovisual i de la Cinematografia Ricardo Muñoz Suay, com a beneficiari únic de la quota de liquidació de la Fundació, respondre d'aquells deutes que pogueren aparéixer després de la liquidació, tots fins al límit del percebut».  
  
Quedant constància de tal transferència, s'ha sol·licitat igualment, en data 20 d'abril de 2011, la tramitació de la baixa registral de la Fundació.  
  
Seté. Atenent dits antecedents, la Comissió de Protectorat, en la seua sessió de 5 de maig de 2011, emet informe favorable, entre altres, sobre el punt del dia corresponent a la ratificació de l'acord d'extinció, així com el balanç de liquidació aprovats pel Patronat de la Fundació, en els termes expressats en els apartats precedents.  
  
  
Fonaments de dret  
  
Primer. L'article 11 del Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat, així com l'article 1 del Decret 206/2009, de 13 de novembre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques, determinen que a aquesta Conselleria li correspon exercir, entre altres, les competències en matèria de fundacions.  
I l'article 2 del Decret 139/2001, de 5 de setembre, del Govern Valencià, pel qual s'aprova el Reglament de Fundacions de la Comunitat Valenciana, estableix que el Protectorat de les Fundacions de la Comunitat Valenciana s'exerceix per la conselleria competent en matèria de fundacions, corresponent-li al conseller/a la titularitat del Protectorat, sense perjudici de la possibilitat de la seua delegació o desconcentració.  
No obstant això, mitjançant una Resolució de 30 de juliol de 2010, de la Conselleria de Justícia i Administracions Públiques (DOCV núm.6323) sobre delegació de competències en altres òrgans de l'administració de la Generalitat, es va disposar delegar en el titular de la Conselleria de Solidaritat i Ciutadania les competències del Protectorat de Fundacions no delegades en el secretari autonòmic de Justícia, entre les que es troben les relatives a «l'extinció de les fundacions, instant, si fa al cas, les corresponents accions judicials».   
  
Segon. L'article 25 de la Llei 8/1998, de 9 de desembre, de Fundacions de la Comunitat Valenciana, estableix que l'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions:  
Article 31. Causes d'extinció  
La fundació s'extingirà:  
a) Quan expire el termini pel qual va ser constituïda.  
b) Quan s'haguera realitzat íntegrament el fet fundacional.  
c) Quan siga impossible la realització del fet fundacional, sense perjudici del que disposen els articles 29 i 30 de la present Llei.  
d) Quan així resulte de la fusió a què es referix l'article anterior.  
  
e) Quan concórrega qualsevol altra causa prevista en l'acte constitutiu o en els Estatuts.  
f) Quan concórrega qualsevol altra causa establida en les lleis.  
  
Article 32. Formes d'extinció  
1. En el supòsit del paràgraf a de l'article anterior, la Fundació s'extingirà de ple dret.  
2. En els supòsits previstos en els paràgrafs b, c i e de l'article anterior, l'extinció de la Fundació requerirà l'acord del Patronat ratificat pel Protectorat. Si no haguera acord del Patronat, o aquest fóra ratificat pel Protectorat o pel Patronat, segons els casos.  
  
3. En el supòsit del paràgraf f de l'article anterior, es requerirà resolució judicial motivada.  
4. L'acord d'extinció o, si fa al cas, la resolució judicial, s'inscriuran en el corresponent Registre de Fundacions.  
  
Tercer. Per la seua banda, l'article 26 de l'esmentada Llei 8/1998, de 9 de desembre, de Fundacions de la Comunitat Valenciana, disposa que,  
«1. L'extinció de la fundació, llevat dels supòsits en què té lloc com a conseqüència d'una fusió, determinarà l'obertura del procediment de liquidació, que es realitzarà pel Patronat de la Fundació sota el control del Protectorat. El Patronat no tindrà més facultats que les de cobrar crèdits, satisfer els deutes i formalitzar els actes pendents d'execució, sense que puga contraure més obligacions, llevat de les que calguen per a la liquidació. Acabades les operacions, formarà l'oportú balanç de liquidació, que haurà de ser aprovat pel Patronat i sotmés a la ratificació pel Protectorat. Recaiguda la mateixa, es procedirà a complir el que disposa l'apartat següent, per a finalitzar la liquidació. Conclosa aquesta, es farà constar al Registre de Fundacions de la Comunitat Valenciana la seua baixa, a sol·licitud del Patronat, per un escrit dirigit al Registre a què s'acompanyarà el certificat de l'acord aprovatori del balanç de liquidació, la ratificació del mateix pel Protectorat i una còpia dels documents en què s'hagen formalitzat les operacions a què es refereix l'apartat següent. No obstant això, la baixa de la fundació en el Registre, i si resulten operacions pendents d'execució o formalització, hauran de ser dutes a terme pel Protectorat.  
  
2. Els béns i drets resultants de la liquidació es destinaran a les fundacions o a les entitats no lucratives, públiques o privades, que perseguisquen fins d'interés general i que tinguen afectats els seus béns, fins i tot per al supòsit de la seua extinció, a la consecució d'aquells, i que hagen estat designats en el negoci fundacional o en els Estatuts de la fundació extingida. Si no n'hi ha, aquesta destinació podrà ser decidit en favor de les mateixes fundacions i entitats mencionades, pel Patronat, quan tinga reconeguda aquesta facultat pel fundador, i, a falta d'aqueixa facultat, correspondrà al Protectorat complir amb aqueixa comesa».  
  
  
Quart. De conformitat amb l'article 34.2 de la dita Llei 8/1998, de 9 de desembre, de Fundacions de la Comunitat Valenciana, l'extinció d'una fundació del sector públic de la Generalitat requerirà l'autorització del Consell.  
  
Cinqué. Els Estatuts de la Fundació, en l'article 29 disposen que,  
  
«En cas d'extinció, els béns i dret resultants de la liquidació es destinarà a les persones jurídiques fundadores en proporció a la seua aportació fundacional, per a la realització de fins d'interés general anàlegs als de la Fundació  
El procediment de liquidació es durà a terme pel Protectorat. I podran nomenar-se encarregats d'executar les decisions que amb relació a la liquidació haja adoptat el Patronat».  
  
Sisé. Per tot això, a la vista de la documentació presentada, i d'acord amb allò que s'ha informat per la Comissió de Protectorat de data 5 maig de 2011, no s'aprecia motiu per a la denegació de les ratificacions sol·licitades.  
Vistos els preceptes legals citats i la resta de generals de pertinent aplicació, resolc:  
  
Primer. Ratificar l'acord d'extinció de la Fundació de la Comunitat Valenciana per a la Investigació de l'Audiovisual, adoptat pel Patronat, així com el balanç de liquidació aprovat pel dit òrgan, amb dates 2 de març de 2010 i 2 de març de 2011 respectivament, en els termes descrits en els fets tercer, quart i cinqué de la present Resolució.  
  
  
Segon. Inscriure al Registre de Fundacions de la Comunitat Valenciana la ratificació de l'acord d'extinció i del balanç de liquidació de la Fundació de la Comunitat Valenciana per a la Investigació de l'Audiovisual.  
  
Notifiqueu la present Resolució, que és definitiva en via administrativa, amb l'advertència que contra ella podrà interposar-se recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació, d'acord amb el que estableix l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici de poder interposar, si fa al cas, recurs potestatiu de reposició, en el termini d'un mes, davant de la consellera de Justícia i Administracions Públiques, així com qualsevol altre recurs que s'estime procedent.  
  
València, 19 de maig de 2011.- El conseller de Solidaritat i Ciutadania p. d. (Resolució 30.07.2010): Rafael Blasco Castany.